চাঁদেই মিলতে পারে অফুরন্ত শক্তিNihon Bangla | Japan Bangladesh News Portal চাঁদেই মিলতে পারে অফুরন্ত শক্তি | Nihon Bangla | Japan Bangladesh News Portal
অনলাইন ডেস্ক | ফেব্রুয়ারি ২০, ২০১৭ | ৯:২০ পূর্বাহ্ন
চাঁদেই মিলতে পারে অফুরন্ত শক্তি
শক্তির জন্য পৃথিবী সূর্যের মুখাপেক্ষী হয়েই থেকেছে। তার ছায়ায় অনেকটাই ম্লান চাঁদ। কিন্তু এতদিনে বিজ্ঞানীরা চাঁদেও পেয়েছেন অফুরন্ত শক্তির হদিশ। চাঁদের ধুলো থেকেই যে শক্তি মিলবে তাতেই পৃথিবীর সমস্যা মিটে যাবে বলে মনে করছেন বিজ্ঞানীরা। এ ব্যাপারে বেশ এগিয়েছেন ভারতীয় বিজ্ঞানীরাও। ইসরোর নয়া প্রকল্পে এবার তা বাস্তবায়িত হওয়ার পথে।
শক্তির সমস্যা সারা পৃথিবীর বিজ্ঞানীদেরই ভাবিয়েছে। বিকল্প শক্তির উৎস সন্ধান করা হয়েছে বারবার। অপ্রচলিত শক্তির উৎসগুলির ব্যবহার বেড়েছে বিগত কয়েক দশকে। কিন্তু তাতে যে সংকট মিটবে এমনটা নয়। আর তাই চাঁদে অফুরন্ত শক্তি সন্ধান পেয়ে উচ্ছ্বসিত বিজ্ঞানীরা।
ইসরোর বিজ্ঞানী-অধ্যাপক শিবথনু পিল্লাই জানাচ্ছেন, চাঁদে প্রচুর পরিমাণে হিলিয়াম- ৩ (Helium-3) মেলে। লুনার ডাস্ট বা চাঁদের ধুলোতেই আছে এই হিলিয়াম। তা থেকেই মিলবে প্রচুর পরিমাণে শক্তি। যথাযথভাবে কাজে লাগালেই দেশের শক্তির সমস্যা মিটে যাবে, এমনটাই ধারণা বিজ্ঞানীদের। বিশ্বের অন্যান্য দেশও এই কাজ শুরু করেছে। পিছিয়ে নেই ভারতীয় বিজ্ঞানীরা। সব ঠিকঠাক চললে ২০৩০ সালের মধ্যে চাঁদের সৌজন্যেই মিটে যাবে ভারতের শক্তি সংকট।